# மகாத்மா காந்தி சிலை, இந்திய நாடாளுமன்றம்



**மகாத்மா காந்தி சிலை, இந்திய நாடாளுமன்றம்** (*Statue of Mahatma Gandhi in Parliament of India*) என்பது புதுதில்லியில் உள்ள இந்திய நாடாளுமன்றத்தின் வளாகத்தில் அமைந்துள்ள மோகன்தாசு கரம்சந்த் காந்தியின் 16 அடி (4.9 மீட்டர்) உயர வெண்கலச் சிலை ஆகும். ராம் வி சூதாரால் வடிவமைக்கப்பட்ட இது 1993 ஆம் ஆண்டில் திறக்கப்பட்டது, மேலும் இந்திய நாடாளுமன்ற உறுப்பினர்களின் தங்கள் எதிர்ப்புக்குரலை எழுப்புவதற்கான தளமாக இது ஒரு சின்னமாக மாறியுள்ளது.  

## வரலாறு
1968 ஆம் ஆண்டில் இந்தியாவின் வாயிலின் பின்புறத்தில் உள்ள விதானத்தில் இருந்து ஐந்தாம் ஜார்ஜ் மன்னரின் சிலை அகற்றப்பட்ட பின்னர், புது தில்லியின் சென்ட்ரல் விஸ்டாவில் காந்தியின் சிலை கட்டுவதற்கான ஆரம்ப முன்மொழிவு சமர்ப்பிக்கப்பட்டது. 1969 ஆம் ஆண்டில், இந்தியா வாயிலின் அருகே அரசாங்கத்தின் செலவில் சிலை நிறுவப்படும் என்று நாடாளுமன்றத்தில் அறிவிக்கப்பட்டது. 1978 ஆம் ஆண்டில், மொரார்ஜி தேசாய் தலைமையிலான அரசாங்கத்தால் ஒரு சிலைக்கான திட்டங்கள் அழைக்கப்பட்டன. இந்தியா முழுவதும் உள்ள சிற்பிகளிடமிருந்து பன்னிரெண்டு உள்ளீடுகள் பெறப்பட்டன, அவற்றில் ராம் சுதாரின் வடிவமைப்பு தேர்ந்தெடுக்கப்பட்டது. 1981 ஆம் ஆண்டில், இந்தியாவின் வாயிலின் அருகே விதானத்தில் நிறுவப்பட வேண்டிய தியான நிலையில் காந்தியின் வடிவமைப்பைத் தொடர முடிவு செய்யப்பட்டது. இருப்பினும், முன்மொழியப்பட்ட சிலைக்கு ஒரு பீடத்தைத் தயாரிப்பதற்கான விதானத்தை அகற்றுவதற்கான திட்டங்கள் குறித்து, கட்டிடக் கலைஞர்கள் மற்றும் பாரம்பரியப் பாதுகாப்பாளர்களின் அழகியல் மற்றும் எதிர்ப்பின் காரணமாக இந்த திட்டங்கள் செயல்படுத்தப்படவில்லை. 1989 வாக்கில், சிலைக்கு பிளாஸ்டர் வார்ப்பு நிறைவடைந்தது. இந்தச் சிலை 1993ஆம் ஆண்டு கட்டி முடிக்கப்பட்டது, ஆனால், அதை விதானத்தின் கீழ் வைப்பதற்கான முன்மொழிவை நாடாளுமன்ற உறுப்பினர்கள் எதிர்த்தனர். இது குறித்த விஷயத்தை நாடாளுமன்றத்தில் எழுப்பிய ஜார்ஜ் பெர்னாண்டஸ், காந்தியை "சாலையின் நடுவில்" விட்டுவிட்டதாகக் குற்றம் சாட்டினார். இந்தச் சிலை பின்னர் நகர்ப்புற மேம்பாட்டு அமைச்சகத்தால் நாடாளுமன்றத்திற்கு நன்கொடையாக வழங்கப்பட்டது. 1993 காந்தி ஜெயந்தி அன்று குடியரசுத் தலைவர் சங்கர் தயாள் சர்மாவால் திறந்து வைக்கப்பட்டது.  

## வடிவமைப்பு
ராம் சுதார் வடிவமைத்த இந்தச் சிலை, குறுக்கு கால் நிலையில் அமர்ந்திருக்கும் தியானம் செய்யும் காந்தியை சித்தரிக்கிறது. நாடாளுமன்றக் கட்டடத்தின் நுழைவாயில் எண் 1 க்கு அருகில் அதன் அமைவிடம் தேர்ந்தெடுக்கப்பட்டது, இதனால் கட்டடத்திலிருந்து வெளியேறும் நாடாளுமன்ற உறுப்பினர்கள் இந்த அமைதியான உருவத்தைப் பார்ப்பார்கள். இந்தச் சிலை வெண்கலத்தால் கட்டப்பட்டுள்ளது. இந்தச் சிலை 16 அடி (4.9 மீ) உயரம் கொண்டது. சிலையில் காந்தியின் அமர்ந்திருக்கும் தோற்றம் அவரது பாரம்பரிய பிரதிநிதித்துவங்களிலிருந்து முற்றிலும் வேறுபடுகிறது, மேலும், இச்சிலையில் காந்தியின் முகபாவனையின் அமைதியும், அவரது தோற்றத்தின் கம்பீரமும் குறிப்பிடத்தக்கதாக இருந்தது.  

## எதிர்ப்புத் தெரிவிக்கும் இடம்
சிலையின் இடம் அடிக்கடி எதிர்க்கட்சி உறுப்பினர்கள் உட்பட நாடாளுமன்ற உறுப்பினர்களால் போராட்டங்கள் மற்றும் திடீர் செய்தியாளர் சந்திப்புகளுக்கான இடமாக பயன்படுத்தப்படுகிறது. 2005 ஆம் ஆண்டில், எதிர்க்கட்சியினரால் நாடாளுமன்றத்தில் அடிக்கடி ஏற்படும் இடையூறுகளுக்கு எதிராக ஆளும் கட்சியின் பல உறுப்பினர்கள் இந்த இடத்தில் போராட்டம் நடத்தினர். 2022 ஆம் ஆண்டில், நாடாளுமன்ற வளாகத்தில் எந்தவொரு ஆர்ப்பாட்டம், போராட்டம் அல்லது மத நிகழ்ச்சிகளை நடத்த நாடாளுமன்ற உறுப்பினர்களுக்குத் தடை விதித்து மக்களவைச் செயலகம் அறிவிப்பு வெளியிட்டதைத் தொடர்ந்து, எதிர்க்கட்சியான திரிணாமுல் காங்கிரசின் நாடாளுமன்ற உறுப்பினர் மகுவா மொயித்திரா, நாடாளுமன்ற வளாகத்திலிருந்து சிலையையே அகற்ற வேண்டும் என்று முன்மொழிந்தார்.[  

## இடமாற்றம்
புதிய நாடாளுமன்றக் கட்டிடத்தின் கட்டுமானப் பணியின் ஒரு பகுதியாக நாடாளுமன்றக் கட்டிடத்தில் பிரதான வாயிலுக்கு அருகிலுள்ள இடத்திலிருந்து 3ஆம் நுழைவாயிலுக்கு அருகில் உள்ள இடத்திற்கு இந்தச் சிலை மாற்றப்பட்டது. இது கட்டி முடிக்கப்பட்ட பின்னர் புதிய கட்டடத்தின் எல்லையில் உள்ள ஒரு முக்கிய இடத்திற்கு மீண்டும் மாற்ற திட்டமிடப்பட்டுள்ளது.  

## உருவ நேர்படிகள்

2014 ஆம் ஆண்டில் திறந்து வைக்கப்பட்ட கர்நாடகா விதான் சவுதாவில் உள்ள காந்தியின் 27 அடி (8.2 மீட்டர்) உயர சிலை, நாடாளுமன்ற மாளிகையில் உள்ள சிலையின் நேர் உரு ஆகும். அமர்ந்திருக்கும் நிலையில் காந்தியின் உலகின் மிக உயரமான சிலை என்று கூறப்படும் இந்த சிலையும் ராம் சுதாரால் கட்டப்பட்டது.